Korp! Sakala tegeles aktiivselt välissuhtlusega - sõlmiti sõpruslepped 1929.a. Hämäläis-Osakuntaga ja 1939.a. ainsa eesti üliõpilasorganisatsioonina Rootsi üliõpilastega, Gästrike-Hälsinge Nationiga. Korp! Sakalat on sagedasti seostatud vabadussõjalaste liikumisega, seda üsnagi põhjendatult. Sakalasse kuulusid sellised vapside juhid nagu Artur Sirk, Andres Larka, Karl Arnold Jalakas ja Theodor Rõuk.  Rahva hulgas populaarsed vapsid, kes üritasid lahendada põhiseaduslikku kriisi demokraatlikul teel, kõrvaldas poliitikaareenilt Konstantin Päts oma sõjalise riigipöördega 1934 a. 12. märtsil. Vapside suur kontsentratsioon ei tähendanud aga Sakala politiseerumist, korporatsioon jäi ikka apoliitiliseks. Vabadussõja järgselt, milles korp! Sakala osales in corpore, liitus korporatsiooniga kaalukas osa Eesti Vabariigi kõrgematest sõjaväelastest, teiste hulgas ka kindral vil! Johan Laidoner. Vastukaalusks korp!  Sakalas tänaseni säilinud militaarsusele tegutses korporatsioonis aga ka suur kontingent boheemlaslikke kirjanikke ja kunstiinimesi, suur oli ka Tartu ülikoolis tegutsevate professorite ja teadlaste osakaal.